b'\n_START_ARTICLE_\nChick lit\n_START_PARAGRAPH_\nChick lit tarkoittaa kaunokirjallisuutta, joka k\xc3\xa4sittelee modernin naisen el\xc3\xa4m\xc3\xa4n ongelmia humoristisesti ja kevyesti. Tarina sijoittuu yleens\xc3\xa4 maailman suurimpiin metropoleihin, ja p\xc3\xa4\xc3\xa4henkil\xc3\xb6n\xc3\xa4 on useimmiten 20\xe2\x80\x9330-vuotias sinkkunainen. Tyyli tuli tunnetuksi 1990-luvun puoliv\xc3\xa4liss\xc3\xa4 Helen Fieldingin ensimm\xc3\xa4isen Bridget Jones -romaanin my\xc3\xb6t\xc3\xa4. Britanniasta ja Yhdysvalloista l\xc3\xa4htenyt liike on ilmi\xc3\xb6n\xc3\xa4 maailmanlaajuinen ja suosittua erityisesti It\xc3\xa4-Euroopassa ja Intiassa.\n_START_SECTION_\nTyypillisi\xc3\xa4 piirteit\xc3\xa4\n_START_PARAGRAPH_\nChick litille ei lajina ole olemassa tarkkaa m\xc3\xa4\xc3\xa4ritelm\xc3\xa4\xc3\xa4. Lukijasta riippuen jotkut sis\xc3\xa4llytt\xc3\xa4v\xc3\xa4t chick litiin l\xc3\xa4hes kaikki teokset nuorehkon naisen itsens\xc3\xa4 etsimisest\xc3\xa4 arkip\xc3\xa4iv\xc3\xa4isiin perhekuvauksiin. Joillekin chick lit taas merkitsee l\xc3\xa4hinn\xc3\xa4 miehen mets\xc3\xa4styksest\xc3\xa4 kertovaa h\xc3\xb6mpp\xc3\xa4\xc3\xa4._NEWLINE_Chick litiss\xc3\xa4 itsen\xc3\xa4inen nainen tavoittelee jotain mit\xc3\xa4 haluaa, vaikka samalla toistaakin perinteist\xc3\xa4 naisen mallia siin\xc3\xa4 m\xc3\xa4\xc3\xa4rin kuin se itselle sopii. Usein h\xc3\xa4n miettii naimisiin menoa ja ulkon\xc3\xa4k\xc3\xb6\xc3\xa4\xc3\xa4n. P\xc3\xa4\xc3\xa4henkil\xc3\xb6ss\xc3\xa4 voi my\xc3\xb6s esiinty\xc3\xa4 koomisia piirteit\xc3\xa4. H\xc3\xa4n tuntee tuotemerkit kuin omat taskunsa ja rakastaa shoppailua, vaikka luottokortti vinkuisi jo tyhj\xc3\xa4\xc3\xa4. H\xc3\xa4nen el\xc3\xa4m\xc3\xa4ntyylins\xc3\xa4 voi siis olla hyvinkin kulutuskeskeinen, ja t\xc3\xa4m\xc3\xa4 onkin her\xc3\xa4tt\xc3\xa4nyt keskustelua chick litille tyypillisest\xc3\xa4 tuotesijoittelusta ja kirjoissa esiintyv\xc3\xa4st\xc3\xa4 piilomainonnasta._NEWLINE_Tyypillisi\xc3\xa4 lajityypin edustajia ovat muun muassa Sophie Kinsellan Himoshoppaaja-sarja (1995\xe2\x80\x93) Candace Bushnellin Sinkkuel\xc3\xa4m\xc3\xa4\xc3\xa4 (1996), Helen Fieldingin Bridget Jones \xe2\x80\x93 El\xc3\xa4m\xc3\xa4ni sinkkuna (1996) sek\xc3\xa4 Lauren Weisbergerin Paholainen pukeutuu Pradaan (2003).\n_START_SECTION_\nHistoria\n_START_PARAGRAPH_\nChick on amerikkalainen slangisana joka tarkoittaa nuorta naishenkil\xc3\xb6\xc3\xa4. Lit puolestaan on lyhenne sanasta literature, kirjallisuus. Termi on vastaava kuin chick flick elokuvista puhuttaessa eli se tarkoittaa l\xc3\xa4hinn\xc3\xa4 naisiin vetoavaa kirjallisuutta. Vastakohtana termille voidaan pit\xc3\xa4\xc3\xa4 erityisesti Englannissa k\xc3\xa4ytett\xc3\xa4v\xc3\xa4\xc3\xa4 termi\xc3\xa4 lad lit, joka tarkoittaa miehille suunnattua kirjallisuutta._NEWLINE_Chick lit tuli julkisuuteen 1990-luvun puoliv\xc3\xa4liss\xc3\xa4 Helen Fieldingin Bridget Jones \xe2\x80\x93 El\xc3\xa4m\xc3\xa4ni sinkkuna -kirjan menestyksen my\xc3\xb6t\xc3\xa4. Bridget Jonesin p\xc3\xa4iv\xc3\xa4kirja on nykyaikainen mukaelma Jane Austenin Ylpeydest\xc3\xa4 ja ennakkoluulosta: molemmissa kirjoissa kerrotaan miehen etsinn\xc3\xa4st\xc3\xa4 ja teoksissa on my\xc3\xb6s saman nimisi\xc3\xa4 hahmoja, kuten esimerkiksi Mark Darcy. Ainoastaan kirjan henkil\xc3\xb6iden el\xc3\xa4m\xc3\xa4ntavat ovat uudenaikaistuneet.\n_START_SECTION_\nChick lit eri maissa\n_START_PARAGRAPH_\nAluksi Isosta-Britanniasta ja Yhdysvalloista l\xc3\xa4htenyt chick lit on t\xc3\xa4t\xc3\xa4 nyky\xc3\xa4 maailmanlaajuinen ilmi\xc3\xb6. Laji on noussut odottamattomaan suosioon Intiassa ja It\xc3\xa4-Euroopassa. Unkarilaisen Zsuzsa Raczin chick liti\xc3\xa4 on myyty yli 130\xc2\xa0000 kappaletta, vaikka unkarilaiskirjaa myyd\xc3\xa4\xc3\xa4n keskim\xc3\xa4\xc3\xa4rin joitakin tuhansia._NEWLINE_Eri maissa laji saa kuitenkin erilaisia piirteit\xc3\xa4, joten artikkelin aluksi mainittu yleinen luonnehdinta kuvaa l\xc3\xa4hinn\xc3\xa4 l\xc3\xa4nsimaista chick liti\xc3\xa4. Esimerkiksi luokkayhteiskunnissa chick lit kertoo yleens\xc3\xa4 alempis\xc3\xa4\xc3\xa4tyisen naisen noususta ty\xc3\xb6el\xc3\xa4m\xc3\xa4ss\xc3\xa4, vaikka pintapuolisesti n\xc3\xa4ytt\xc3\xa4\xc3\xa4kin silt\xc3\xa4 kuin tarina keskittyisi pitk\xc3\xa4lti romantiikkaan._NEWLINE_Maissa, joissa feminismi ei ole viel\xc3\xa4 vallannut kovinkaan paljon alaa, kuten esimerkiksi Intiassa, chick lit tarjoaa lukijoilleen muun muassa samanaikaisesti vapautta ja kulutusmy\xc3\xb6nteisyytt\xc3\xa4. Yksi suurimmista eroista intialaisen ja anglo-amerikkalaisen chick litin v\xc3\xa4lill\xc3\xa4 lienee seksin m\xc3\xa4\xc3\xa4r\xc3\xa4. H\xc3\xa4veli\xc3\xa4isyys on Intiassa vallalla. Esimerkkej\xc3\xa4 Intiassa menestyneist\xc3\xa4 lajityypin edustajista ovat Swati Kaushalin Piece of Cake (2005) ja Rupa Gulabin Girl Alone (2005)._NEWLINE_Puolassa chick litiin kuuluu usein traagisia elementtej\xc3\xa4, kuten kidnappaus tai murha. T\xc3\xa4m\xc3\xa4 muunnelma onkin suhteellisen kaukana Bridget Jonesista, jolle romanttinen pettymys on pahinta mit\xc3\xa4 voi tapahtua. Puolassa menestyst\xc3\xa4 on niitt\xc3\xa4nyt muun muassa Ma\xc5\x82gorzata Wardan Omin\xc4\x85\xc4\x87 Pary\xc5\xbc (2006)._NEWLINE_Skandinaviassa chick litiin liittyy vahvasti olemassaoloa koskeva ahdistus. Hyvin menestyneit\xc3\xa4 ruotsalaisia lajityypin edustajia ovat muun muassa Kajsa Ingemarssonin myyntimenestys Keltaisten sitruunoiden ravintola (2004) sek\xc3\xa4 Martina Haagin Underbar och \xc3\xa4lskad av alla (2006).\n_START_SECTION_\nSuomessa\n_START_PARAGRAPH_\nSuomessa chick lit on viel\xc3\xa4 nuorta ja kehittym\xc3\xa4t\xc3\xb6nt\xc3\xa4, vaikka lajityypin kirjojen k\xc3\xa4\xc3\xa4nn\xc3\xb6ksi\xc3\xa4 p\xc3\xa4\xc3\xa4tyykin toistuvasti myydyimpien taskukirjojen listalle. Suomalaiset nuoret naiskirjailijat kirjoittavat mieluummin monitasoisia ja rankkoja kasvukertomuksia kuin viihdett\xc3\xa4._NEWLINE_Suomalaisen chick litin v\xc3\xa4hyytt\xc3\xa4 perustellaan muun muassa sill\xc3\xa4, ett\xc3\xa4 suomalainen chick lit ei olisi uskottavaa vaan tuntuisi tekem\xc3\xa4ll\xc3\xa4 tehdylt\xc3\xa4. N\xc3\xa4in siksi, ett\xc3\xa4 chick lit sijoittuu yleens\xc3\xa4 aina maailman suurimpiin metropoleihin. Suomesta siis puuttuu ymp\xc3\xa4rist\xc3\xb6, johon tyypillisen chick litin p\xc3\xa4\xc3\xa4henkil\xc3\xb6n voisi sulavasti sijoittaa. Lis\xc3\xa4ksi jotkut kustannustoimittajat ajattelevat taskukirjojen ostajien olevan nuorempia kuin kovakantisten lukijat. Heid\xc3\xa4n mielest\xc3\xa4\xc3\xa4n chick litin yleis\xc3\xb6 olisi Suomessa sit\xc3\xa4 ik\xc3\xa4luokkaa, joka lukee nuortenkirjoja, mink\xc3\xa4 takia lukijakuntaa ei syntyisi riitt\xc3\xa4v\xc3\xa4sti._NEWLINE_Muutamia chick litin edustajia Suomestakin kuitenkin l\xc3\xb6ytyy, muun muassa Niina Hakalahden Hengenahdistusta (2004), Pauliina Suden Ruuhkavuosi (2005) ja Kira Poutasen Rakkautta au lait._NEWLINE_K\xc3\xa4site chick lit on suomennettu muun muassa mimmikirjallisuudeksi, pimukirjallisuudeksi ja sinkkukirjallisuudeksi. Ensiksi mainittu lis\xc3\xa4ttiin vuonna 2013 Kotimaisten kielten keskuksen sanatietokantaan.'